**NGĀ TINO KŌRERO I TE PUKA RŪNANGA KĀWANATANGA, PIPIRI** **2017**

Kua whakaūngia tētahi hoahoa marutuna ki tētahi pūnaha tautoko hauā kua panonihia, e tētahi rōpū hunga hauā, whānau, kaupapa ratonga, āpiha hoki kua mahi ngātahi mai i te Paenga-whāwhā 2017. Nā tēnei i hua mai ai tētahi hoahoa mahi tahi ka whakaatu i te whānuitanga o te hunga hauā, ko ō rātou whānau hoki, ā, ko te whakapae ka whaihua.

Ko tā te pūnaha kua panonihia whai ko te whakarato i ngā wheako e kimihia ana e te hunga hauā me ō rātou whānau mā te whakanui i te whiriwhiri, i te mana whakahaere hoki i ō rātou oranga me ngā mea ka tautoko i a rātou.

### Ngā Wāhanga Waihanga

Ka whai wāhi i te pūnaha hou ko te:

1**. *Pārongo hauā ara-tini:*** Kei te aroaro o te pūnaha tētahi pūnaha ara-tini torohū, wātea hoki ka whakarato pārongo mō te hauātanga me ngā mea tautoko e wātea ana. Arā tētahi waitohu ā-motu, tētahi urupare kounga ōrite hoki. Mā tēnei e whakarato ai te tautoko me ngā hononga i tua atu i ngā tāngata hauā e whāi wāhi ana ināianei ki te pūnaha tautoko hauā hou. Ka tae atu tēnei ki:

a. tētahi torotoro ā-ringa ki ngā tāngata hauā me ngā whānau kāore anō kia whai wāhi ki te whiwhi tautoko mō te hauā, kāore anō kia mārama ki ngā āhuatanga ka taea rānei.

b. te whakapātanga/whaiwhai tōtika ki tētahi kaimahi i te wā ka kitea tuatahitia tētahi hauātanga.

c. ngā whatunga hoa, ngā whatunga whanaunga hoki;

d. ngā kōwhiringa kanohi-ki-te-kanohi ā-rohe, te whakawhitiwhiti kōrero ā-waea, ā-īmēra rānei;

e. tētahi pokapū matihiko hoki ka wātea mai ki ngā pūrere maha.

2. ***Te haumi ki te āheitanga o ngā tāngata hauā me ngā whānau:*** Ka wātea te pūtea ā-motu, ā-rohe hoki ki te whakanui i te raukaha, i te āheitanga me te ārahitanga o te ngā tāngata hauā me ngā whānau.

3. ***Ka whakatau ngā tāngata hauā me ngā whānau i ō rātou ara***: Ka whakatau ngā tāngata hauā me ngā whānau āhea, ka pēhea hoki e uru ai rātou ki te pūnaha. He maha ngā ara, ā, ko te tere o te haere mā te pūnaha e hiahiatia ana e te tangata hauā me te whānau, te kaha o ō rātou whatunga, te tautoko e matea ana mō te whakatau whakaaro, me ō rātou hiahia ā-ahurea. Ki te hiahia rātou, e āhei ana te hunga hauā me te whānau te kōwhiri i tētahi kaihono EGL kia hīkoi ki tō rātou taha hei whakatinana i ngā wawata mō ō rātou oranga, me te ara e tau atu ai rātou ki reira.

4. ***He pārongo, he rauemi ka whakahaerehia e rātou tonu:*** E āhei ana ngā tāngata hauā te whakahaere me te uru ki ō rātou ake pārongo, ā, ka wātea mai ngā taputapu maha ki a rātou. Ka whai wāhi ngā taputapu hei waihanga i ō rātou wawata, ā, ka pēhea rātou e tau ai ki reira; hei kimi i te tautoko e wātea ana ki tō rātou hapori; hei hopu pārongo mō ngā putanga; hei whakahaere hoki i te tautoko me te hopu kōrero mō ngā rauemi kua mahia e rātou.

5. ***Te tauira pūtea me te tukanga tuari:*** Ka tae atu tēnei ki te tauira pūtea me ngā tukanga whiwhi pūtea tautoko hauā. Ka wātea te pūtea hei:

* + 1. whakapiki i te āheitanga o ngā tāngata hauā me ngā whānau;
		2. tautoko mō ngā tāngata hauā me ngā whānau;
		3. haumi whakapai ake i ngā putanga wā-roa, hei whakaiti i te utu wā-roa rānei;
		4. tautoko hoki i tētahi tangata hauā me tōna whānau ki te puta atu i tētahi raru.

6***. Te Waihanga i te Rōpū ‘Enabling Good Lives’***, tae atu ki:

* + 1. *Ngā EGL Connectors, ko ngā Tūhono rānei:* ko te hunga i ngā wā ka tonoa ka hīkoi tahi me ngā tāngata hauā me ō rātou whānau i runga i te huarahi whakamahere, whakarite hoki i te oranga e hiahia ana rātou.
		2. *Ngā Tūhono ā-Kāwanatanga*: he kaimahi tari hāpai ō ki muri ka mahi i te taha o ngā Tūhono EGL me ētahi atu pokapū kāwanatanga ki te āwhina i ngā tāngata hauā me ngā whānau kia ngāwari ai te whai i ngā momo ratonga me ngā tautoko kāwanatanga hoki.
		3. *Tētahi rōpū whakahaere pūtea ā-rohe:* ka mahi i te taha o ngā tāngata hauā me ō rātou whānau ki te whakaemi pārongo, ki te whakatau tikanga tuari pūtea (tae atu ki te pūtea whakanao pāpori), ā, ka aroturuki i te whakapaunga moni ā-takitahi, ā pūnaha hoki.
		4. *Ngā Kaihanga whatunga:* Ka mahi ki te taha o ngā Tūhono EGL mā te whakarato taputapu, tohutohu hoki e pā ana ki te tipu me te whakawhanake i ngā whatunga, ki te tautoko i ngā Tūhono EGL ki te kimi māngai, ki te whakarato tautoko hoki ki te hono anō ki ngā whānau.

7. **Te *haumi ki te āheitanga me te raukaha o te hunga kaimahi, o ngā NASCs me te pūnaha*** kia āhei airātou, kia hāngai tonu ai ā rātou mahi ki ngā tirohanga me ngā mātāpono o EGL.

### Ngā āhuatanga pūtake o te pūnaha

Arā ētahi momo āhuatanga pūtake waiwai mō te hanga pūnaha. Ko:

8*.* ***Tētahi tuakiri motuhake (he ‘waitohu’)*** ka tautuhi ai, ka whai mana ai te hapori hauā, ā, ka tāpae atu ki tōna angitu. Ko te waitohu – ka whakaatu pea i te mana kaha o EGL i roto i te hapori hauā – ka hāpai i te māramatanga mō te pūnaha me te hapori hauā, ā, ka whakawātea i tētahi wāhi mō ngā karere, ngā pānui me te pārongo, tae atu hoki ki te āwhina ki te waihanga hononga i roto i te hapori hauā, puta atu hoki i ngā pūnaha kāwanatanga.

9. ***Te urupare ā-ahurea***, arā, ko te hāpai a te pūnaha i te uara, i te tauuteute, i te urupare ki te tuakiri ahurea o ngā tāngata hauā me ō rātou whānau kia tau ai te mauri o ngā tāngata katoa. Ka whai wāhi ētahi āhuatanga hiranga ki te hāpai i te mana o te Tiriti hei pūtake o te tū āhuatanga ki ngāi Māori, ngā tuakiri ahurea kaha o ētahi, pērā i te hapori turi tonu me te hiranga o te toro atu ki ngā iwi o Te Moana nui a Kiwa, ki ngā manene, ngā konene me te hapori Āhia, ka āhua iti iho tō rātou whai wāhitanga ki te pūnaha o nāianei i ō ētahi atu rōpū.

10. ***Te tiaki whakaritenga***, arā, ko te whai wāhitanga me te whai tūpono a te hunga hauā. Arā ētahi ritenga tiaki e taea ana tae atu ki te waeture, te hanga me te tautoko tū āhuatanga, te mātauranga me te whakapiki māramatanga, ngā ratonga māngai motuhake hoki me ngā tiakitanga kirimana.

11. ***Te aroturuki putanga,*** arā, ko te whakaemi me te tātari pārongo ine kounga (arā, ko te pārongo whaihua, hōhonu hoki mō te tangata hauā takitahi me te whānau) me te pārongo ine tatau (pārongo whakarāpopoto puta atu i ngā rōpū) mō ngā pānga o te pūnaha ki te oranga o ngā tāngata hauā me ō rātou whānau. Ka tāpirihia te whakaemi me te tātari i te pārongo e pā ana ki te āhua pēhea o te whakarato a te pūnaha i te wheako e whāia ana, ā, e pēhea ana te whai urunga o ngā pokapū kāwanatanga anō ki te pūnaha kua panonihia.

12. ***Tētahi pūnaha urupare,*** e whakamahia ai ngā akoranga whakakaupapa raraunga me ngā akoranga ā-pūnaha e ngā rōpū kāwanatanga ā-motu me ngā rōpū kāwanatanga ā-rohe hoki me ā rātou māngai hunga hauā hei aroturuki i ngā putanga mō ngā tāngata hauā me ō rātou whānau, ā, ka tautuhi, ka whakapai tonu hoki i te pūnaha.

13*.* ***Ngā whakaritenga haumi pāpori***, arā, ko te whakahau i ngā whakatau e pai ake ai te whakatutuki i ngā matea o nāianei, e hua ai ngā painga i te roanga o te oranga o te tangata. Hei tauira, ka hua mai pea ngā putanga pai ake i ngā haumi moata, ka hua mai pea te whai mahi me te whakaoti i te whiwhi ki te penihana i te tautoko pai ake. Ka tukuna e te pūnaha kua panonihia te nuinga o ngā whakataunga whai kirimana ki te tangata hauā takitahi, ki tōna whānau, māngai ā-whānau rānei. Ka pupuri tonu mā ngā kaiwhakahaere ā-rohe ētahi āhuatanga raukaha kia tohutohu ai, kia haumi tonu ai rānei i ētahi ratonga kia moata te kati inā tohu atu ai te tātaritanga he hua nui tērā pea ka puta haere ake nei.

14*.* ***Whakaritenga whakahaere pūtea,*** e tāpae ai i te mōhio e whakahaerehia ana te pūnaha i runga i te tikanga tiaki pūtea, toitū hoki, ā, e whakamahia ana ngā rauemi kia tiaki pūtea ai, kia whakapai ake ai ngā putanga hoki mō ngā tāngata hauā me ō rātou whānau.

### Te aroturuki me te arotakenga

15. Ka haere tonu te aroturuki me te arotake i ngā pūnaha hou.

E whakawhanake ana ngā āpiha o ngā Manatū o te Hauora, Whakahiato Ora hoki, Mātauranga hoki, Oranga Tamariki hoki, me ngā māngai o te hapori hauā i te rautaki aroturuki, arotake hoki me te whakakaupapa kokoti mō te panonitanga pūnaha hauā. Ka whai wāhi tonu ngā tāngata hauā me ngā whānau ki ngā āhuatanga katoa o te tukanga arotake, tae atu ki te whakamahere, te hoahoa, te uiui, te tātari me te arotake. Ko te whakapae, ka haere tonu te arotakenga i te roanga o te tukanga panoni.

### Te aromatawai tīmatanga o ngā pānga

Ka puta i te pūnaha hou he panoni nūnui mō:

16. Te panoni nūnui ka puta ki te mahi me te aronga a DSS, a ngā NASC, a ngā kaupapa whakahaere mō te Whakarato Taputapu, Panoni hoki, arā, ko te Equipment and Modification Service, me ētahi atu rōpū whakahaere ka tuari rauemi i roto i te pūnaha o nāianei. Ahakoa kei te haere tonu ngā panoni, kei te tino mārama ka rerekē te aronga o te tuari rauemi, ā, ka rerekē te mahi me te anga o ngā kaupapa me ngā whanonga ka matea.

17. Ngā tikanga hou me ako rawa e ngā kaiwhakarato mō te tautoko tāngata hauā, me te whakawhanake tauira pakihi hou, kia angitu ai rātou i roto i te pūnaha kua panonihia. Ka tohu mai ngā taunakitanga e wātea ana ka angitu ētahi i tēnei whakawhitinga, engari arā anō ētahi ka raru, ā, ka hinga pea ētahi pakihi.

18. Te ara panoni me takahi rawa e ngā pokapū Kāwanatanga. Me huri i te anga o nāianei e aro ai ki ‘ngā matea’ mā te anga ‘kaihoko-kaiwhakarato’ e pupuri ai rātou i te mana, ki tētahi anga anō e whai mana ai ngā tāngata hauā me ngā whānau. He tino panoni te huri i ngā kaiwhakarato whai kirimana hei tino kaiwhakarato tautoko.

### He mahi haere ake nei

He nui te mahi kei mua i te aroaro, e hangaia ai te hoahoa mokamoka, e whakamātauria ai te hoahoa taumata ikeike, mā te:

19. ***Whakarite i te whakatinanatanga ki MidCentral***, tae atu ki: te hoahoa mokamoka mō te tūāpapa o te pūnaha me ngā āhuatanga pūtake o te pūnaha; me te whakauruuru ki pokapū kāwanatanga anō; te waihanga i te rōpū o te EGL Team; te whakatū me te mahi ki te taha o te rōpū ārahi o MidCentral, me te whai wāhitanga ki te hapori hauā o te rohe.

20***. Mahi hei tautoko i te whakatinanatanga***, tae atu ki te whakamātau mehemea ka whai hua te panoni e whakatakotoria ana mā ngā rōpū motuhake pērā i te Māori, ngā iwi Pasifika me ngā iwi Āhia, ngā manene, ngā konene, tae atu ki te hunga tamariki me te hunga rangatahi; ka whakatutuki i ngā take rautaki me ngā take kaupapa here; ka whakarite hoki i te arotakenga tae atu ki te whakaemi raraunga taketake e pā ana ki ngā putanga me ngā utu.

21. ***Arotake i te hoahoa taumata ikeike,*** arā, ka whakamātau i ngā tukanga pito ki te pito i te taha o ētahi rōpū motuhake o te hapori hauā, tae atu ki te rōpū ārahi ā-motu, arā, ko te EGL National Leadership Group me te rōpū ārahi o Te Puku o te Whenua, arā, ko te MidCentral Leadership Group.

22. ***Whakahaere panoni,*** arā, ko te whakawhanake i te raukaha me te āheitanga o ngā rōpū rerekē, arā, ko ngā tāngata hauā me ngā whānau, ngā kaiwhakarato whai kirimana, ngā kaiwhakahaere pūnaha, (hei tauira, NASCs), me ngā āpiha kāwanatanga – hei tautoko, hei whai hua i te panonitanga hoki.

23. ***Whakawhitiwhiti kōrero*** me te hapori hauā ā-rohe, ā-motu hoki mā te pāpāho auraki me te pāpāho pāpori.

### TE WHAI URUNGA KI TE HAPORI HAUĀ

24. I te huringa ki te whanaketanga nui ake te mokamoka, ka whai haepapa nui atu ngā āpiha mō ngā mahi o ia rā. Heoi anō, ka haere tonu te aronga hoahoa tahi. Ka whai wāhi hoki te tātari a ngā āpiha, te whakaatu hoki i ngā marohi ki te hapori hauā mā ngā ara e whai ake nei:

* 1. Te rōpū hoahoa tahi, arā, ko te Co-Design Group, māna e arotake te tātaritanga me ngā marohi kia kitea ai mehemea e hāngai ana ki te hoahoa taumata ikeike me ngā whāinga pūtake.

b. Te rōpū ārahitanga ā-Motu, arā, ko te National EGL Leadership Group, māna e arotake te tātaritanga me ngā marohi ki ngā wawata me ngā mātāpono o te EGL.

c. He rōpū ārahitanga mō MidCentral, arā, he MidCentral Leadership Group, māna e āta whai wāhitanga ki te hoahoa tahi me te whakatinanatanga o te tauira panoni.

25. Hei tāpiritanga, ka mahi ētahi rōpū ki te hapori hauā ki te taha o ngā āpiha ki te hoahoa mokamoka o ētahi āhuatanga motuhake o te kaupapa mahi e aro ai rātou, me te whakamātau i te tau rānei o te hoahoa pūnaha mō te kanorau o ngā tāngata hauā.

26. Ka whai pānga ēnei rōpū ki ētahi ritenga muna, arā, ka tuku i ngā kōrero e whakaaetia ana, engari hāunga tēnei, ka noho muna ngā whakahaerenga. Ka kimihia tonutia ngā urupare ki aua tino kōrero mā te pāpāho pāpori.

### He pito kōrero i ngā māngai rāngai hauā o te rōpū hoahoa tahi

27. I tutuki pai te tukanga hoahoa tahi mā ngā māngai rāngai. I te tīmatanga, i tonoa tētahi tukanga kia tau ai te mauri ki te ara ka whāia. Mai i reira i āta uru mātou ki te katoa o te tukanga hoahoa. He tauhou ki a mātou katoa te tikanga ThinkPlace, ā, ka tāria te wā kia waia ai mātou ki taua tikanga. Heoi anō, i te mutunga iho, ka whakaaro ake mātou kua whakawhanakehia tētahi hoahoa auaha, toitū hoki, whai uru hoki hei pūnaha tautoko hauā. Mā te whai wāhi tonu o ngā māngai rāngai, tae atu ki te hunga kei roto i tēnei rōpū hoahoa, mā tā rātou mahi tonu hoki i te whanaketanga hoahoa me te tikanga whakatinana, e māia ai mātou haere ake nei. He mea waiwai te whai wāhitanga haere tonu o ngā tāngata hauā me ngā whānau ki te mahi mana ārahi ki ngā taumata katoa kia pai ai te whakawhanaketia tonutia o te hoahoa nei hei ngā tau e tū mai ana.